Посланица Лаодичанима
1

1 Павле, изасланик Исуса Христа вољом и милошћу Божјом, и брат Тимотеј

2 светој заједници у Лаодикеји и свој верној браћи у Исусу Христу у њој и мудрима Духом Божјим. Милост са свима вама и мир Божји, Оца нашега, у Господу Исусу Христу.

3 Ми пак захвалујемо, славимо и хвалимо свагда Бога, Оца нашег Господа Исуса Христа и веома се бринемо за вас и молимо се свагда Богу за вас.

4 Јер смо сазнали Духом Божјим и по брату Епафару [Епафрас] и по Нимфију [Нимфас] да сте у појединим тачкама отпали

5 изабравши неког епископа и свештенство и хоћете начинити од Христа идола. И одредисте некакав дом и одређен дан и опшивену хаљину.

6 Дакле, како је било под паганима и Јудејима док је пред Богом још важило обрезање, које Он одреди још у доба Аврахама да буде предзнак живог духовног обрезања у вама кроз Исуса Христа.

7 Ово вам пак кажем да знате, колику тешку борбу водим за вас, од којих су ме неки лично видели, а неки нису,

8 и да се јако опоменете у својим срцима, те саберете сву љубав, у којој је све богатство савесног разума, да бисте спознали велику тајну Божју, Оцину, у своме Сину Исусу Христу,

9 у коме је пак скривено све благо мудрости и живог духовног спознања.

10 Ја вас пак зато опомињем да вас нико не заведе паметним и искићеним речима и паганском филозофијом.

11 Јер памет је и у животиња попут филозофије у пагана, који жртвују мртвим идолима.

12 Ви сте пак откупљени смрћу Исусовом да стекнете вечни живот у Богу Оцу. Па како сте онда могли ваше срце, које поста стан Духа Светога, изнова предати духу мртвих?

13 Јер ако телом и нисам код вас, али сам духом непрестано с вама, моћи Христовом у мени и видим вашу веру и ваша дела,

14 па ћу вас зато и озбиљно опоменути и показати вам како су понеки међу вама, драга браћо, упали у велику неразумност, јер познајем њихове тобож разлоге и знам шта им је воља.

15 Требало би дакле да буде да се држите Исуса Христа каквог сте од мене преузели и прихватли и да ходите по јеванђељу које сам вам верно проповедао,

16 и да у њему пустите дубоке корене и будете чврсти у вери, како вас све научавах у духу нашег Господа Исуса Христа, живог Сина Божјег, који влада с деснице Оца вечног.

17 Али пак какви сада хоћете да будете, постајете противници Христови и Његове речи.

18 Шта то хоћете? Да поново постанете робови и слуге закона и греха и смрти, од којег се ослободисмо Исусом Христом.

19 Слушајте ме, кажем вам: Припазите добро да се не померите и не изгубите вашом филозофијом и отрцаним учењем оних међу вама који се више плаше Римљана и слепих Јудеја него Господара славе, који нас избави и кроз кога постасмо и ми и небо и земља и све ствари.

20 А кад сам био међу вама, упитали су ме ваши филозофи која је разлика између Бога и Његовог Сина Христа. А ја узех реч и казах им:

21 Слушајте браћо! Бог је један и Христос је један; јер ако има само једног Бога, онда једино има само једног Христа. Која је онда разлика између Бога и Христа? Бог је љубав, а Христ је мудрост у Бога или светлост, истина, пут и вечан живот.

22 У Христу живи телесно сва пунина Божанства, и ми смо савршени у Њему, јер је Он основа и глава сваке власти, моћи и силе, над поглаварствима, а и кнез над кнежевима земаљским.

23 Ако пак ја, Павле, вама ово казах духом и свом истином, зашто дозвољавате да вас заведу наук људски и световна правила?

24 Обрезани сте не руком и ножем већ Духом Светим одбацивши грешан живот, који је био јак коров у вашем телу, и то би истинско, право и живо обрезање у Христу.

25 Тиме сте са Исусом Христом за овај свет сахранили грешно тело крштењем по Светом Духу те сте васкрсли Исусом Христом и живом вером и љубављу према Њему.

26 Шта ће вам старо обрезање, које преста, шта ће вам обред, који обезвреди доласком и васкрсом Христовим и нашим у Њему. Шта ће вам субота, Христ је радио и ради сваког дана и тако је сваки дан учинио даном Господњим и није светковао суботу.

27 Али ја вас познајем, па вам зато кажем: Христос, какав је, сиромашан је у свету, а ви хоћете злата. То ли је зашто извољевате молитвени дом, празник и опшивену хаљину.

28 Велите, Бог кроз Христа, Свога Сина, нигде није укинуо одредбе Мојсијеве, већ штавише потврдио светом вечером, зато да буде обред жртвени.

29 Ја, пак, Павле, верни и Богом изабрани апостол Господњи, надахнут Духом Божјим, још нисам никада од Духа Божјег сазнао за овакво што, премда сам пре свог позвања био загриженији слуга старога закона више од вас свих.

30 А сада да вам кажем: Када ме је Дух Божји обратио када сам се упутио за Дамаск да прогоним тамошњу младу заједницу Христову, а то пре свега, чак својом слепоћом, увидех да Господа ваља узвисивати и молити му се духом и истином, а нипошто више неким обредима.

31 Јер Бог од свих које је позвао у своју службу никога није ослепео, а ја прво ослепех да изгубим све што је од света пре него што ћу постати један од Његових најмањих слугу.

32 А зашто сам прво ослепео? Зато што ми је све биће било огрезло путем материје храмске службе и да бих се ослободио ње.

33 А пошто ме Бог позва без обреда, дакле у мојој слепоћи, зар сам онда од свете вечере могао да направим обред?

34 Зар није тако како ме свагда учи Дух Божји? Ко има око светло, погледа обреде световне и забавља се тиме,

35 али за слепога прође сав свет са својим обредима и свака храмска служба и свака опшивена хаљина.

36 Вечна је истина, дакле, да ме Господ не позва ради успостављања новог обреда, већ ради обнове срдаца, које Сотона окова на веке века чврстим ланцима,

37 и да свима проповедам слободу духа, мир душевни и овим у Христу Господу да покидам старе и јаке свезе смрти.

38 А шта ли свима нама вреди моје учење, шта јеванђеље Божје када се слободни упутисте у стару смрт?

39 Али ја вас све молим ради вашега вечнога живота: оставите се оног што оста тешко наслеђе вавилонско, заробљеништво Јудејима.

40 Ето, Вавилон, велику блудницу земаљску, Господ је уништио јер је многим народима донела смрт. А шта ћете имати од тога ако од Лаодикеје начините нов Вавилон? Зато се оставите тога што ће изнова донети страшно пустошење, што је Даниел предвидео стојећи на светом месту.

41 А Христос вас је оживео пошто бесте мртви путем ваших греха и необрезањем телесним и отпустио вам је све грехе, које свагда починисте како у храму тако и у необрезању.

42 Он је затро крваво писмо које је било против свих нас, а које је настало управо световним обредима, па и наша имена беху тим писмом записана у књигу света, суда и смрти; затро је дакле тако што писмо закова за крст.

43 А ви сада цепате ово крваво писмо заковано за крст суда, срамоте, проклетства и смрти, писмо које сам Бог затре, и ви ваша нова имена у Христу трампите за стара која су исписана крвљу у књизи суда.

44 О слепи глупаци свакојаке глупости! У Христу се ослободисте, а сада поново постајете робови и слуге греха, суда и смрти. Зар нисте чули да је проклет онај који виси о крсту?

45 Христос пак преузе на себе вашу срамоту, грех, суд и смрт дозволивши да Га као проклетог закују за крст да стекнете пред Богом потпуну слободу и узе сву вашу срамоту и ругло на себе и на крст да бисте часно ходили.

46 Ох, шта вас то само спопаде оживевши у Христу да се изнова предате смрти.

47 Са чим да вас упоредим те да вас погодим као добар погодак мету? Јесте, ви сте попут успаљене љубавнице која живи у неком граду, а кћер је из доброг дома.

48 Чујте ме и добро запамтите. Шта вреди љубавници њено честито порекло када јој је пут успаљенија од успаљеног јарца?

49 Неће ли у својој одаји да излуди трчећи тамо-амо те испружати малтене читаво тело час кроз један, час кроз други прозор и похотљивим очима стрељати на све стране не би ли угледала неког који ће јој дати за чим жуди и гори њезино тело?

50 И угледавши некога, показаће му ужареним очима шта хоће, тако да ће својом похотом с њим грешити десет пута горе од курве са својим блудником на постељи срамоте.

51 О Лаодичани! Гле, то је ваша слика и прилика. А да ли знате шта ће с њом учинити поштени младожења, који хтеде да је запроси, прошавши поред њене куће и угледавши овај срамни порок?

52 Издвојиће је из свога срца и из својих уста те је више неће ни погледати макар и запала у највећу невољу.

53 Ово исто ће с вама учинити Господ јер Он је сазидао нов и жив храм у вашим срцима, где треба да га ишчекујете, а ви презирете овај храм, свету одају и из чисте светске похоте трчите ка прозорима суда да на њима блудничите са светом ради злата, угледа и властољубља зато што сте за свим тим пожудни.

54 А ја вам кажем: Господ ће се повући и препустити вас сваком блуду, старом суду и старој смрти ако се одмах не обратите и сасвим оставите ваше самоизабрано свештенство и ваш храм и ваш празник и вашу опшивену хаљину, јер то је све пред Богом гадно попут успаљене блуднице, која је у свом срцу гора од десет вавилонских курви.

2

1 Нека дакле на вашу свест не утиче непозван епископ или свештеник, ни празник, ни субота, ни младина,

2 ни храм, ни жртвени обред, ни опшивена хаљина, па ни јело, ни пиће.

3 Будите умерени у јелу и пићу, то је добро за дух, душу и тело и то је угодно Господу.

4 Ако неко учи говорећи: Ову или ону храну не сме се јести јер је нечиста по Мојсију,

5 онда узвраћам: Христос је испунио Мојсија и пророке и ослободио их и Господ нама није забранио ниједно јело будући да је и он сам јео и пио са грешницима и цариницима,

6 и узвикнуо је, јело не каља човека, него што долази из срца, то га каља: покварен говор, зла жеља, шкртост, завист, убиство, гнев, прождрљивост, курварство, прељуба и томе слично.

7 А пошто имамо то јеванђеље од Њега, јединог Господара свеколике славе, колико глупи бисмо били да сами себе поново ујармимо старим и грубим јармом?

8 А што ће нам сен, која је од Мојсија на овамо имала пророчански предзнак оног што се пред нашим очима испунило, нама који смо се са Христом и у Њему сјединили у једно тело.

9 А ја вас молим а и заклињем: Нека вас не упућује онај који сопственим изабрањем хода сав понизан духовношћу небеских анђела, о чему пак никада ништа није ни видео ни чуо, а у свом науму је надувен својим телесним жудњама,

10 и не држи се главе, која цело тело снабдева снагом помоћу удова, зглобова и свеза узајамно се потпомажући и држећи те нарасте до божанске величине,

11 него се држи своје жудње, пун нечистоте, себичности, обмане и лажи, властољубља, шкртости и зависти.

12 А управо такав је случај са оним који хоће да вам се наметне као да је позван од Господа и од мене а изабран од вас.

13 А ја кажем свима вама: У тога је ђавољи дух и креће се међу вама као вук у јагнећој кожи и изгладнео и ричући лав који се ревносно труди да вас прождере.

14 зато га отерајте са његовог места и вратите се поново Нимфију, чија је кућа права заједница Христова.

15 Јер сте умрли за свет и његове обичаје заједно са Христом. Шта вас дакле спопаде да вас хватају обичаји света као да још живите у њему?

16 А дом мог драгог брата Нимфија оста веран својој слободи, коју сам му дао Исусом Христом, који је вечни Господар.

17 Нимфије је препознао вука као и ја Духом Божјим, који је у мени, а он ме свагда подстиче, вуче и учи различитим предметима једине исправне мудрости пред Богом, исто тако брата Нимфија.

18 Зато вас и опомињем свом снагом праве ревности у Христу Господу: идите код Нимфија да поново будете једна заједница са његовим домом,

19 и не слушајте оне који лицемерном побожношћу кажу: "не дотичи, не кушај, не дохватај, не чини ово или оно", што све употребом пропада, а у суштини није ништа друго до празни светски обичаји.

20 Него слушајте шта вам говорим из Духа Христовог, који је у мени, да поново будете слободни и саучесници Исуса Христа у царству Божјем живо у вама.

21 О браћо, оразумите се, какве користи имате од оних у којих је само привид мудрости и самосвојна, лицемерна и дволична духовност и понизност,

22 и који кажу: Чим погледаш жену, већ си згрешио, и ако једеш нечисту храну, коју је Мојсије обрекао, већ си нечист на цео дан, и ако дотакнеш незнабошца и говориш с њим више од трију речи, онда то треба јавити свештенику не би ли те очистио пред Богом.

23 А посве су пуни прљавштине и шкртости и блуда и потајно тргују са свим незнабошцима и улажу сва средства да своје тајно пријатељство ничим не угрозе.

24 А ја кажем: Тело тражи што му треба као што и дух тражи што му треба, зато што тело има своје потребе. Стога дајте му у правој мери што му је Бог одредио и храните се свим што стиже на тржницу, јер телу је потребна нега као што је духу потребна слобода. Зато будите слободни, а не робови слепих неразумника на свету.

25 Чиме ли пак може да се похвали онај који је постио стомаком, а своје срце напунио злим мислима и жељама.

26 Зар не би било повише паметније постити срцем, а не трбухом? Зар је могуће да верујете тврдњи да је Господу угодније ако ко једе рибу уметнуту у уље уместо меса топлокрвне животиње и њезине масти место уља.

27 А ја вам кажем: једите умерено и целисходно што вам је укусно и здраво за тело и пијте вино с водом као што ја чиним, ако могу да га имам, и нека вам је савест мирна у тим стварима, тако ћете поступити исправно у овом погледу.

28 Јер Господа не радује пост стомака, већ једино срца, зато дакле постите дан и ноћ, тако ћете поступити духом и истином.

29 Али како сте сада наумили да постите дволичном науком оног који се прави да је само још једном ногом на земљи а остатком тела на небу, на тај начин посте незнабошци, који о њихове празнике једу најфиније посластице и тада су похотљивији него обичним даном када једу свакодневну храну.

30 А будући да сте са Христом устали, шта се онда бринете о ономе што је доле на свету и зашто гледате да удовољите обичајима света, која су дела људи.

31 Гледајте што је горе, тамо где Христ седи с деснице Оцу, то ће много више да вам приличи од свих тих потпуно безвредних глупости света.

32 Ако сте пробуђени у духу и устали с Христом, онда сте одозго, а не одоздо; зато гледајте што је горе, а не што је доле на земљи.

33 Јер умрли сте за свет и ваш живот је скривен с Христом у Богу.

34 Када се пак Христос, који је ваш живот, буде открио, тада ћете се и ви открити с Њим у свој слави.

35 Зато морите поново ваш свет, који је многим удовима на земљи, ваше удове тела, с којима сте чинили и поново сте кренули чинити блуд, нечистоту, похоту, страст, лакомство, завист и шкртост, а у чему се састоји безбожје незнабожаца.

36 А пре свега клоните се лажи, јер је то први потомак Сатане. Свуците старог човека и одените у Христу новог, који је обновљен ради спознања Оног који га је створио.

3

1 Рекох клоните се лажи, она је први потомак Сатане зато што сте у доброј мери прешли у обичаје људске како чух од Нимфија и духом Христовим који је у мени.

2 Шта ли је друго храм до обичај људски, мртво дело рукотворењем човека, дакле сујетан сан, који нестаје чим се око буди ода сна.

3 А будући да је то, онда је лаж у коју сте се упутили да сами себе лажете и варате пошто мислите да тиме дајете Богу част; а и самог Бога лажете ако мислите да Му на тај начин чините веома важну услугу подносећи жртве.

4 О неразумници! Какву ли то услугу хоћете учинити Свемоћном, који је утврдио небо и земљу још пре него што сте створени? Имате ли ишта а да нисте примили од Њега? А пошто пак примисте, шта се правите као да нисте?

5 Да ли ћете Господу учинити угодну службу ако му се у храму, направљеном људском руком, молите обредом, кадом и мртвим молитвама на дугим и широким тракама?

6 Гле, колико вас је обмануо изасланик Сотоне! Зар није Христос, у коме обитава пунина Божанства, лично у храму осуђен на смрт и зар није Он лично предсказао потпуну пропаст храма?

7 Зар би могло да му буде угодно оно пред чиме је упозорио све своје ученике и у духу и мене рекавши: Чувајте се квасца фарисејског и првосвештеничког. А ви хоћете стару судницу, која пред Богом поста гнусна, да претворите у дом Господњи да бисте Га тамо морили.

8 Колико слепи и колико у свет мора да сте прешли па да то не приметите на први поглед?

9 Зар није довољно да Христос једном умре за нас, а ми сви заједно с њим да бисмо правилно спознали Његов Дух, који је у нама, и да спознамо Оца, који нас је љубио још пре постања света?

10олико пута хоћете још да уморите Христа, Њега, Јединог, Вечног и Живог, који нас све једном пробуди из смрти за вечан живот својим величанственим васкрсом.

11 А ја, Павле, кажем вам: Идите и разорите храм, избришите онај празник из календара, скините лажног епископа и његове слуге, који попут оних из Јерусалима хоће да се тове радом ваших руку и који су начинили велик гвозден сандук, који ће  примити ваше уштеђено злато и сребро,

12 и спалите опшивену хаљину, која је пред Богом гнусна, па самим овим служићете Богу много више него да се у таквом храму морите хиљаде година.

13 А ако заиста волите да у вашој средини имате Господу угодан дом, саградите болницу за болесне, хроме, искривљене, слепе и неме, и дом за сиромашне удовице и сирочад и дом за стране унесрећенике без обзира ко су и шта су.

14 Њих примите радосно и сажаљиво и поделите с њима сав ваш благослов, онако како је наш Господ Исус Христос са нама два пута учинио нахранивши својим благословом на хиљаде гладних. Тако ћете Њему, једино Светом, учинити праву и угодну службу за ваше просвештење.

15 Јер зато је Он сам рекао говорећи: Шта чините најмањем од ових сиромашних, Мени чините.

16 А будући да је много пута изјавио шта Му је угодна служба, шта вас то спопаде да хоћете некакву која Му је гнусна и смрадна и кужна.

17 Но срце пуно љубави, то је храм који је Богу, Господу у Христу једини угодан и живи и дражи него ли сав свет пун соломонових, који су сви мртви, док је срце живо, и љубиће Бога и сву браћу. Дакле саградите поново тај храм у себи и жртвујте свагда Господу живо у њему.

18 Ни храм, ни обреди, ни свештеник, ни епископ, а ни Павле са својим ученицима, ни Јудеј, ни Грк, ни обрезање, ни храм Соломонов, ни Прагрк, ни Скит, ни некрштен, ни слободан, ни слуга, ни субота, ни младина, ни посебна година, то све пред Богом није ништа, већ је једино Христос све и свја.

19 Одените се дакле најпре Христом будући да сте изабраници Божји, Његови свети и Његови љубљени. Учините то живом вером, љубављу и срдачном самилошћу према вашој браћи, пријатељством, љубазношћу, понизношћу, благошћу и свим стрпљењем.

20 У свему томе сносите један другога и опростите један другоме од срца што год да имате један против другога, тако ћу вам и ја опростити и Господ у оној мери у којој опраштате једни другима.

21 Не тужите један другога попут незнабожаца у којих су посебни судови, већ будите помирљиви и сношљиви и средите то у срцу, тако ћете пред Богом учинити боље него да све одредбе Мојисијеве најсавршеније извршујете, одредбе које се тешко памте, а још теже држе. Јер одредбе Мојсијеве Господу нису миле, већ једино чисто срце, које заиста љуби Бога и сабраћу.

22 И тако дакле, одените се најпре љубављу, јер једино она вреди пред Богом и јесте једина права свеза врхунца и савршенства.

23 Кроз љубав да влада истински и савршен мир Божји у вашим срцима, мир једини, којим сте позвани једним телом у Христу Господу и ако Му захваљујете, онда Му захваљујте непрестано духом и истином,

24 али не у мртвом храму, који не вреди пред Богом. Он који је Господ и Даватељ живота и који једино гледа на срце и њезину слободу.

25 Нека жива реч Христова обилато обитава међу вама свом љубављу и из ње проистеклом савршеном мудрошћу. Учите, опомињите и градите један другога разним дивним духовним предметима и разматрањем,

26 псалмима љубави и појањем и духовним милим песмама, али певајте у срцу, а не празним дрекањем устију, тако ћете бити Господу угоднији од узалудне дреке фарисеја, Јудеја и пагана, који јако запошљавају усне злата ради, а срца су им хладнија од леда.

27 Али што год да чините, било речима или делима, чините именом нашега Господа Исуса Христа и по Њему захваљујте Богу Оцу јер је Он посредник између Бога и нас. У Његовом срцу обитава пунина Оцина.

28 А чујте и ви жене Лаодичанке: Воља је Господња, нашег Бога исконског, да будете потпуно потчињене вашим мужевима у Христу Господу јер у мужу вам је глава Христова.

29 А ви мужеви љубите ваше жене правом мером и не будите груби, али не претерујте у љубави према вашим женама да не заборавите Господа јер љубав према Господу мора да је слободна као да немате жену.

30 И ви децо будите потпуно послушна родитељима у свему што није против Христа јер је то Његова воља и то Му је мило.

31 А ви родитељи не огорчујте душе ваше деце тврдим речима и злостављањем да не зазиру од вас и постану пудљиве улизице и лицемери, јер прави тврдоглавко може путем љубави да постане послушан, али лицемера и удворицу не поправи.

32 Такође кажем и вама слугама ваших Господара: Будите им послушни у свему што није против Христа, али не на око да се свидите вашим Господарима, већ простотом вашег срца и сталним страхом Божјим.

33 Све пак шта извршујете вашим господарима, извршујте тако као да служите Христу Господу свом верношћу вашег срца, а не као да служите људима, тако ћете једном од Њега примити плату славе.

34 Ко пак ради неисправно за своје господарство, тај то ради Господу, али Господа не занима да ли је ко господар или слуга, већ једино дело и сврха дела.

35 Ономе који ради неисправно, Господ ће једном дати плату. Можете заварати људе, али Господ се не да заварати, јер пред Њим су сва срца отворена.

36 А и вама господарима кажем: будите свесни да су ваше слуге ваша браћа пред Господом, зато опходите се према њима како је исправно пред Богом. Дајте им пристојну плату на време љубављу у Христу и знајте да имамо једног Господара на небу, а то је Христос, Светац Божји од искона.

37 Не одступите од молитве и молите са захвалношћу без престанка, али не уснама, већ духом и истином и свом простотом вашег срца и истинском преданошћу у љубави према Христу Господу.

38 А истовремено молите се и за мене да ми Господ свагда отвори врата живе речи и да свагда говорим пред вама и пред свом браћом у Христу Његову велику тајну и тајну Његовог царства, јер сам и ја још везан за свет и сасвим обичан човек, који само онда може пророковати када му Господ отвори врата Своје милости.

39 Понашајте се једноставно и мудро пред свима и према онима који су напољу: Јудејима и паганима. Не осуђујте никог, био Скит, паган Јудеј, Грк и Прагрк, већ поставите се мудро по времену и околности.

40 Ваше речи да буду свагда зачињене љубављу према свакоме и пуне соли истинске мудрости из Бога, из те мудрости захватајте што год да говорите с ким да би знао колика је разлика Божанске мудрости према знању филозофа.

41 А ја Павле сада сматрам да нисам ништа изоставио да вам покажем шта је међу вама и какав је отрован коров, биће пре отровно дрво, чији дах све удави, и тако више немам ништа противу вас.

42 А то драга браћо да буде свагда прави обред међу вама да духом и истином дате част Богу, Оцу у Сину, љубећи га свагда изнад свега Сином Његовим, који је за све нас из љубави умро на крсту да би нам повратио синовство, које су наши очеви од Адама на овамо изгубили.

43 А ја вас молим у име Бога да донесете достојне плодове потпуног повратка из вашег новог паганства у живу цркву Божју. Он који обитава у вама а не у храмовима, опшивеној хаљини ни у неком обреду.

44 Љубав Божја и милост нашег Господа Исуса Христа да је увек и вечно с вама.

45 А шта је са мном у Риму, то ће вам пренети верни брат Тихик [Тихикус], којег вам шаљем, као и Колошанима, који попут вас хоће да их Сотона спопадне.

46 Поздравите ми сву љубазну браћу и Нимфија и верну заједницу његовог дома. Јер ја за њега дајем сведочанство да је праведан и као и ја свагда се моли Богу ради вас.

47 Поздравите и Колошане кад тамо одете јер су поједини међу њима које познајете, који су свагда праведни и истинити у вери и у љубави према Богу.

48 А када Колошани буду прочитали своје писмо, онда га и ви прочитајте као што вас ја молим заради Бога да ово писмо дате и Колошанима да прочитају.

49 Јер он је и њима преко потребан колико и вама. Коначно вас овим опомињем и писмено као што ће вам то и усмено пренети Тихик да ово писмо треба да се прочита у свим заједницама као и оно Колошанима.

50 Мој поздрав сопственом руком: Опомињите се моје љубави.

51 Милост нашег Господа Исуса Христа са свима вама.

52 Написано из Рима по Тихику и његовом пратиоцу Онесиму, који су обојица послати вама и Колошанима.

Тајинство
Посланице